Gandia donarà suport al dret d'un tracte igualitari de les treballadores de la mar
14 febrer 2018

## Gandia donarà suport al dret d'un tracte igualitari de les treballadores de la mar14 febrer 2018Última actualització: 14 juliol 2025

![](../gestion/img/_AO_3017-copia.jpg)  
  

L'alcaldessa de Gandia, Diana Morant i la vicealcaldessa, Lorena Milvaques, han rebut aquest matí a la directiva de l'Associació Dones del Mar Grau de Gandia (ADOMAR). Un col·lectiu sense ànim de lucre posat en marxa a principis d'aquest any amb l'objectiu de donar a conéixer la injusta situació de les dones que treballen al port gandià i que no són reconegudes de manera oficial pels estaments competents en la matèria.  
  
**Diana Morant** ha explicat que "elles han posat en marxa l'Associació i ho han fet de manera valenta. Naixen amb l'objectiu de trencar conceptes, enderrocar barreres i obrir noves oportunitats. Suposen el 15% del col·lectiu pesquer de la nostra ciutat i reivindiquen el paper de la dona al mar que en moltes ocasions no està reconegut per les institucions, que només se'ls reconeix alguna de les tasques que realitzen".  
  
L'alcaldessa també ha incidit en l'objectiu d'augmentar la formació, el reconeixement i les titulacions perquè volen que les pròximes generacions continuen amb la feina que fan.  
"Elles han agafat el testimoni d'altres col·lectius del nord d'Espanya i com a Govern ens sentim orgullosos d'elles i per això comptaran amb tot el nostre suport".  
  
Per la seua banda, la presidenta d'ADOMAR, **Raquel Llopis**, va presentar part de la directiva que representa un col·lectiu d'11 dones ara mateix. "Les dones realitzem moltes tasques a la llotja i en els vaixells que no estan reconegudes. Totes aquestes jornades laborals no estan reconegudes per cap titulació professional, ni apareixem en cap lloc a la Seguretat Social ni a l'Institut Nacional de la Marina. És per això que volem lluitar. Ara mateix som invisibles per a la societat". "Les nostres companyes del País Basc i Galícia ja han obert el camí i volem continuar-lo en la Comunitat Valenciana", va declarar la presidenta del col·lectiu.  
  
Finalment, **Lorena Milvaques**, va agrair la iniciativa d'ADOMAR. "Sou la cara visible d'aquesta injustícia que no reconeix el vostre treball i el fet que sigueu vosaltres les que tingueu de reclamar els vostres drets davant l'Administració reafirma aquesta situació de discriminació. Aquest govern estarà del vostre costat per acudir on calga per a aconseguir el que reclameu".  
  
Després de l'encontre, tant Diana Morant com Lorena Milvaques, han informat que es presentarà en el pròxim plenari una declaració institucional que reculla les peticions d'ADOMAR perquè siga traslladada a administracions superiors.

[Twittear](https://twitter.com/share)